**4 курс Тексты для Перевода-2**

**Последњих година у руској пољопривреди је дошло до невероватног напретка**

Медији [истичу](https://www.tagesspiegel.de/wirtschaft/infrastruktur-und-effizienz-wie-russland-auf-der-gruenen-woche-vertrauen-zurueckgewinnen-will/25467096.html) да би аграрни сектор могао да надокнади пропуштено у многим областима захваљујући подршци владе и ограничењима на увоз производа из Европе. Експерти истичу да Русија данас у потпуности покрива своје потребе за свињетином и да је увоз овог меса практично обустављен. Земља такође задовољава своје потребе за живинским месом. Der Tagesspiegel пише о томе да се последњих година у Русији појачано развија узгој уљарица. А главна извозна култура Русије је пшеница. Додајмо да ће руске контрасанкције бити на снази још годину дана. 1. јануара 2020. године ограничења на увоз месних, млечних, рибљих производа, поврћа и воћа из низа земаља продужена су до 31. децембра. Председник Русије Владимир Путин такође је потврдио нову Доктрину прехрамбене безбедности земље за период 2019-2021. којом је планирана потпуна самодовољност када се ради о основним пољопривредним производима и њихова већа доступност целокупном становништву.

Према подацима Централне банке Русије, резерве износе 554,36 милијарди долара.

Од 1. јануара ове године међународне резерве Русије износе 554,359 милијарди долара, што је за 2,27% или 12,33 милијарде више од стања 1. децембра 2019, [саопштила](https://tass.ru/ekonomika/7527971) је Банка Русије. Девизне резерве су веће за 1,8% (443,9 милијарди), а резерве злата за 4,23% (110,3 милијарде долара).

**Захваљујући новом гасоводу који је спроведен кроз Турску руски гас ће лакше стизати до европских потрошача.** Нова година је по свему судећи добро почела са гледишта руских енергетских амбиција. После децембарског пуштања у рад [гасовода „Снага Сибира“](https://rs.rbth.com/economics/88066-sve-o-gasovodu-snaga-sibira) којим се руски гас извози у Кину, 8. јануара су лидери Русије, Турске, Србије и Бугарске званично пустили у рад гасовод „Турски ток“, дуго очекивани инфраструктурни пројекат за транспорт гаса у јужну и југоисточну Европу преко Турске.

Испорука гаса појединим европским партнерима је почела и пре свечане церемоније у Истамбулу. Снабдевање Бугарске гасом преко „Турског тока“ почело је 1. јануара, а Грчке и Северне Македоније 5. јануара. Најновије [америчке санкције](https://www.cnbc.com/2019/12/18/us-sanctions-on-nord-stream-2-pipeline.html) се тичу и „Турског тока“, али је он ипак лишио Украјину њених бивших европских партнера. А шта овај гасовод може донети потенцијалним европским клијентима?

*Кључни подаци*

„Турски ток“ [се састоји од двеју линија](https://www.gazprom.com/projects/turk-stream/), свака има капацитет 15,75 милијарди кубних метара гаса годишње. Првом линијом се руски гас транспортује у Турску, а другом партнерима на Балкану. Гасовод дуг 930 км почиње од компресорске станице „Руска“ близу града Анапе, а завршава се у Мидији, турском приморском градићу, 20 км од границе са Бугарском. Бугарска, Грчка и северна Македонија су се већ прикључиле гасоводу. [Очекује се](https://tass.ru/ekonomika/7473847) да ће се Србија прикључити средином 2020, Мађарска 2021, а Словачка 2022. године.

Шеф компаније „Газпром“ Алексеј Милер [изјавио је](https://www.rbc.ru/business/08/01/2020/5e15cbc79a7947ba0daddc73) да Русија има довољно резерви гаса да своје партнере преко „Турског тока“ снабдева најмање 110 година.

*Најбоље цене, најмањи ризик*

„Испорука руског гаса кроз ’Турски ток’ ће свакако имати велики значај за економију Турске и Црноморског региона, али ће позитивно утицати и на развој многих јужноевропских земаља и допринеће јачању укупне енергетске безбедности Европе“, [рекао је Владимир Путин](http://en.kremlin.ru/events/president/news/62553) у говору приликом свечаног пуштања у рад гасовода у Истамбулу. Експерти, по свему судећи, деле његово мишљење.

Старији аналитичар Центра за анализу и финансијске технологије Антон Биков сматра да ће у наредним деценијама потражња за природним гасом у свету бити све већа, а гас који крене кроз гасовод „Турски ток“ биће за Јужну Европу јефтинији од оног који стиже преко Украјине. „Они ће добити јефтиније гориво, што ће им теоријски омогућити да буду конкурентнији и да увећају своју економску продуктивност, а томе треба додати и зараду од транзита“, рекао је он.

Бугарска и Србија су већ изјавиле да им се прелазак са украјинског транзита на „Турски ток“ исплати. Председник Александар Вучић је рекао да Србија може зарадити [185 милиона долара](https://tass.ru/ekonomika/7507125) годишње на транзиту гаса преко своје територије, док је Bulgargaz, највећи бугарски дистрибутер природног гаса, проценио да ће захваљујући новом гасоводу Бугарска [уштедети на транспорту](https://www.rbc.ru/business/01/01/2020/5e0c565d9a794743c082b92e) 46,5 милиона долара годишње и да ће укупну цену гаса за потрошаче спустити за 5%.

Поред тога, европски партнери ће избећи ризик евентуалних нових „гасних конфронтација“ између Русије и Украјине, додао је Михаил Коган, руководилац Аналитичког одељења Високе школе за финансијски менаџмент. „Без обзира на могућност да продужи свој уговор са Гаспромом о транзиту гаса у Европу током наредних 5 година, Кијев ће морати да се суочи са непосредним губицима“, каже он. Не рачунајући Румунију и Молдавију, Украјина је већ изгубила своје бивше клијенте који сада користе „Турски ток“, што значи да ће на транзиту [зарађивати 450 милиона долара мање](https://www.kommersant.ru/doc/4215241) него раније.